**ЖЫЦЦЁВЫЯ ВЫСПЫ ФРАНЦА СІЎКО**

**(з вечарын-сустрэч у Верхнядзвінску)**

**З успамінаў: ”***Мае бацькі  пераехалі з памежнай вёсачкі Вята ў Міжрэчча, калі мне не было яшчэ і году. І нашым першым часовым жыллём стаў сядзібны дом, які чамусьці называлі “пакоямі”. Гэта кшталту інтэрната: ўсе пакоі верхняга драўлянага паверха былі заняты сем’ямі ці адзінокімі людзьмі.Так пачалося маё міжрэчанскае жыцце ў атачэнні будынкаў і  прадметаў унікальнага ўзору сядзібнай архітэктуры  XVII*

*стагоддзя.*

*Духпавярховы будынак з часанага каменя, з абстаўленымі  дзівоснай   мэбляй пакоямі, з абліцаванымі незвычайным кафелем печамі, падвалам і гаспадарчымі пабудовамі, пляж у месцы з дзіўнаватай назвай Халуй, з таполевымі, бэзавымі, язмінавымі і арэхавымі алеямі – ўсе гэта на паўтара дзясятка год стала фоном для нашых дзіцячых гульняў і так моцна ўвашло ў наша жыццё, што, здавалася, будзе вечным”.*

А далей *–* чарговыя выспы: філалагічны факультэт  Беларускага дзяржаўнага ўніверсітэта, праца ў школах Верхнядзвінска і Віцебска, адказная справа ў бюро прапаганды мастацкай літаратуры Саюза пісьменнікаў, супраца з каталіцкім часопісам  “Ave Varia”, выкладанне ў Віцебскім тэхналагічным універсітэце, творчая праца ў рэдакцыйна-выдавецкім аддзеле Віцебскага дзяржуніверсітэта, а з 1999 па 2009 г. *–* старшыня пісьменніцкай арганізацыі Віцебскай вобласці. І ўвесь гэты час—творчая праца.

Калі прыйшло творчае натхненне  і пацягнула сесці за пяро? Сустракаючыся з чытачамі ў цэнтральнай раённай бібліятэцы ў Верхнядзвінску, Франц Іванавіч не хаваў, што ўпершыню ён пачаў пісаць яшчэ ў Верхнядзвінску:

*–Друкаркі ў мяне тады яшчэ не было, і вечарамі, калі ў школе заканчваліся заняткі, я прасіў ключ у сакратаркі дырэктара СШ №2 , дзе настаўнічаў, і садзіўся за працу. Гэтак жа было і ва ўніверсітэце, калі першая палова дня адводзілася для творчай працы. Але я ніколі і нікому не казаў, што я нешта пішу.*

Франц Сіўко — лаўрэат прэміі імя У.Караткевіча, а ў 2016 годзе арганізацыйны камітэт літаратурнай прэміі “Гліняны Вялес”, якая заснавана ў 1993 годзе,  назваў яго сваім лаўрэатам за твор “Плебейскія гульні”.

Шырокую вядомасць аўтару прынёс яго твор “Удог”.

Чарговы твор “Выспы” – гэта тыя мясціны, дзе  пісьменніку было добра і ўтульна.

Такой чарговай выспай для Ф.Сіўко, па яго прызнанні, стаў і Верхнядзвінск, з якім ён сустракаецца амаль праз 38 год. На сустрэчы прыйшлі настаўнікі, з якімі ён некалі працаваў у СШ №2 горада.

І, канешне, арганізуючы  сустрэчу ў нашым горадзе, мы ніяк не маглі абыйсці родную школу *–* СШ №2. Па  дамове з аддзелам адукацыі і пры падтрымцы намесніка начальніка аддзела Жук Т.Г.  былога настаўніка сустракала больш за паўсотні вучняў старэйшых класаў.  Не быў бы Франц Іванавіч настаўнікам, калі б не правеў сустрэчу пад  назвай “Урокі Франца Сіўко”:

*–За сваё жыццё я засвоіў шмат  таго, з чым трэба прайсці па жыцці,*  –гаварыў дзецям Франц Іванавіч. *– Быць годным чалавекам, навучыцца планаваць сваю працу і сваё жыццё, клапаціцца пра бацькоў, добра “засвойваць жыццёвыя ўрокі” , якіх не даводзіцца пазбегнуць нікому, і рабіць з  гэтага высновы..*

Канешне,  не абышлося і без цікавых успамінаў пра тое, як  праходзіла школьнае жыццё!

Чакала Франца Іванавіча і яшчэ адна сустрэча. Сустрэча… з “самім сабой”. У раённым музеі, куды ён таксама быў запрошаны, Франц Іванавіч меў магчымасць павітацца… з Францам Іванавічам Сіўко на стэндзе знакамітых асобаў Верхнядзвінскага раёна.

Тры творчыя сустрэчы для Франца Сіўко ў адзін дзень, як напамінак пра тыя мясціны, дзе яму было добра.

Валянціна Болбат

**СЯБРОЎСКАЕ ПРЫВІТАННЕ З НАГОДЫ СУСТРЭЧ У ВЕРХНЯДЗВІНСКУ**

**І ў Верхнядзвінску  
 журчыць азярко з “Жыццёвымі выспамі  
 Франца Сіўко”**

1.  
У Краіне ліваў – быў.  
2.  
Плод Удога -- не распасціў.  
3.  
Для ахвяр – ягня набыў.  
4.  
Асіметрыя – для хвасці.  
5.  
З Выспы у Эдэм не сплыў.  
6.  
Бубна дзень – цяпер не скрасці.  
7.  
Франц віцінай, лайбай, лодкай  
дзюбаўся ў барозны продкаў.  
8.  
А займеў сабе каўчэг,--  
каравэлы, брыганціны  
неслі ў дрысенскі начлег…  
9.  
Не Міжрэчча арыфметыку,--  
спавядаў у Дрысе этыку.  
10.  
Вось чаму яго Вялес  
на Прыдзвінскі Трон узлез.  
11.  
Вось чаму і вам ля Франца  
трэба на-каля-да-вацца…  
12.  
З “Ніягары” пісямко   
прачытае вам Сіўко!  
===+++==+++==+++==  
65.  
Развітацца вельмі проста:  
падарыце востры востраў,  
той, які і ў сне не выспаў:

Дрыса – маладосці выспа!

Сяргей Панізьнік





